  Виталий Пронин Кун Кенешысь депутатъёс "Альтаир" предприятиынКун Кенешысь депутатъёс вуылӥзы Ижысь кирпич шукконъя «Альтаир» предприятие. «Альтаир» кылдытэмын 1991-тӥ арын - со дырысен одӥг нуналлы но ужамысь ӧз дугдылы. Ар куспын та заводын 30 миллион пала кирпич потто, сутка ӵоже - 86 сюрслэсь ятыр. Ужасьёсыз ог 300 адями, шоро-куспо уждунзы 17-18 сюрс котыр. - Валасько, уждунмы бадӟым ӧвӧл, но сое ӝутыны луонлыкмы ӧвӧл ай, ужасьёсмес нуналлы огпол ке но дунтэк сюдыны тыршиськомы, - вера «Альтаир» огазеяськонлэн кивалтӥсез, Кун Кенешысь депутат Александр Конышев. - Али кирпич вузан 30-40 процентлы усиз. Таиз, мон малпамъя, герӟаськемын лэсьтӥськонлэн кулэсмеменыз. Оскисько, вань та шуг-секытъёс огдырлы гинэ. Бадӟым осконмы кунлы: ипотекая процентъёс кулэсмысалзы ке, шаерамы паськыт азинскысал ке ичи этажъем пуктӥськон - лэсьтӥськон арбериосты поттӥсь бизнес капчияк шокчысал. Продукцимес вузанъя огкылъёс юнматэмын туэ октябрь толэзёзь, выль басьтӥсез шедьтыны али ик сюлмаськоно. Паймоно кадь: лэсьтӥськонъя огазеяськонъёс кирпич вортто бускель улосъёсысь, кылсярысь, Набережные Челны городысь. Александр Конышев валэктэ: милямез кирпич дунтэмгес ке но, лэсьтӥськонъя предлприятиос лыдэ басьто сюресэз - Челны заводысь кирпичез соослы бадӟым партиен пырак объектазы вутто. Нош ми доры асьсэлы лыктыса басьтоно. Милемлы но та амал пумысен малпаськоно луоз, пусйиз кивалтӥсь. - Асьмелы тыршоно бизнесэз утьыны, солы юрттыны, - шуиз Кун Кенешлэн Тӧроез Владимир Невоструев. - Кӧня ке дыр ортчоз, калык нош ик куаш-куаш пуктӥськыны кутскоз, кирпич кулэ луоз. Лэсьтӥськон удысын но импортлэсь куштӥськыны дыр вуиз: шаерамы поттэм кирпич, кылсярысь, номыр ласянь но бере уг кыльы. Та выллем огазеяськонъёс кулэясько кун ласянь юрттэтлы. Та ужпумлы саклык висъямын кризисысь потонъя планын. Елена Никитина Теги: политика  